Indië sê ja – en besigste SA krieketsomer nóg lê voorDie besigste krieketsomer nóg lê vir Suid-Afrikaanse krieketliefhebbers voor nadat Indië se kriekettoer na Suid-Afrika Woensdag bevestig is. Indië en Suid-Afrika is tans die twee voorste lande op die wêreldranglys vir toetse, en die Proteas is die nommer een-span en die besoekers derde beste op die eendagranglys. Daar sal die somer tien plaaslike toetse gespeel word teen Bangladesj, Zimbabwe, Indië en Australië. Die reeks van twee toetse teen Bangladesj begin reeds aanstaande Donderdag (28 September) in Potchefstroom en die tweede toets word vanaf 6 Oktober af in Bloemfontein gespeel. Daarna volg vier eendagwedstryde en twee T20s. ♦ Die dag-aand toets teen Zimbabwe sal oor net vier dae en met ŉ pienk bal op St Georgespark in Port Elizabeth vanaf 26 Desember gespeel word. Krieket Suid-Afrika se hoofbeampte, Haroon Lorgat, het beklemtoon dat die toetsstatus van hierdie wedstryd onderhewig is aan die goedkeuring van die Internasionale Krieketraad. ♦ Indië se deelname en die lengte van die toer is na lang onderhandelinge tussen die twee lande se beheerliggame bevestig nadat Indië se vol program die beplanning van die toer beïnvloed het. Daar sal nou drie pleks van vier toetse gespeel word. Indië speel tot 24 Desember nog toetskrieket teen Sri Lanka. Indië het nie kans gesien vir die toetse wat twee dae later, vanaf 26 Desember op St Georgespark en vanaf 1 Januarie op Nuweland, sou begin nie. Die spelers het ŉ ruskansie ná die Sri Lanka-reeks nodig, sê hulle beheerraad. Indië sal nou eers op 28 Desember in Suid-Afrika aankom en met ŉ tweedaagse opwarmwedstryd op 30 en 31 Desember teen die Boland op Bolandpark begin. Daarna volg drie toetswedstryde, ses eendaagse wedstryde en drie T20-kragmetings. Die eerste toets op Nuweland sal op 5 Januarie begin. Die datums en velde vir die ander wedstryde sal binnekort bekend gemaak word.